Boer beroof ná aanlyn-advertensieArgieffoto Die boer, wat versoek het om anoniem te bly, het aan Maroela Media gesê hy koop gereeld beeste en het al verskeie soortgelyke transaksies gedoen. Hierdie keer het sy vriendin ŉ advertensie op die advertensiewebwerf, OLX, geplaas dat mense wat beeste wil verkoop hom kontak. Nadat iemand met hom in verbinding getree en gesê het hulle het beeste beskikbaar, het hy gereël om die kopers by ŉ informele nedersetting naby Makwassie te ontmoet. Hy sou daar met die hoof van die stam oor die prys van die beeste onderhandel. “Ek het kontant saamgevat, want gewoonlik verkies die mense in die informele nedersetting kontant omdat daar nie kitsbanke is nie. Hulle het in die verlede nog altyd vir my ŉ faktuur uitgeskryf en daar was nog nooit moeilikheid nie,” het hy gesê. Vier mans het hom ingewag toe hy by die nedersetting aankom en vir hom die beeste gewys. Daarna het hulle hom geneem om kamstig die stamleier te ontmoet. “Die volgende oomblik het een van hulle ŉ vuurwapen uitgepluk. Hulle het my van R35 000 kontant, my selfoon en items wat hulle in my bakkie gekry het, beroof en op die vlug geslaan.” Volgens die boer het hy probeer om die boosdoeners in sy bakkie agterna te sit, maar hy het hulle in die nedersetting verloor. Hy het gesê hy het die saak by die plaaslike polisiestasie aangemeld, waar die polisie hom ingelig het die rowers is al ŉ geruime tyd in die gebied doenig en het al verskeie mense op dieselfde manier beroof. Maroela Media wag op kommentaar van die polisie.